Document ID: 32007D0151

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 6ης Μαρτίου 2007 για τροποποίηση των αποφάσεων 94/741/ΕΚ και 97/622/ΕΚ όσον αφορά τα ερωτηματολόγια για την έκθεση εφαρμογής της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου περί των στερεών αποβλήτων και της οδηγίας 91/689/ΕΟΚ του Συμβουλίου για τα επικίνδυνα απόβλητα [κοινοποιηθείσα υπό τον αριθμό Ε(2007) 634] (Κείμενο που παρουσιάζει ενδιαφέρον για τον ΕΟΧ) (2007/151/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2006/12/ΕΚ του Ευρωπαϊκού Κοινοβουλίου και του Συμβουλίου, της 5ης Απριλίου 2006, περί των στερεών αποβλήτων (1), και ιδίως το άρθρο 16 πρώτη παράγραφος, την οδηγία 91/689/ΕΟΚ του Συμβουλίου, της 12ης Δεκεμβρίου 1991, για τα επικίνδυνα απόβλητα (2), και ιδίως το άρθρο 8 παράγραφος 1, Εκτιμώντας τα ακόλουθα: (1) Η έκθεση για την εφαρμογή της οδηγίας 2006/12/ΕΚ πρέπει να συνταχθεί με βάση το ερωτηματολόγιο που έχει καθιερωθεί με την απόφαση 94/741/ΕΚ της Επιτροπής, της 24ης Οκτωβρίου 1994, σχετικά με τα ερωτηματολόγια των εκθέσεων των κρατών μελών που αφορούν την εφαρμογή ορισμένων οδηγιών στον τομέα των αποβλήτων (εφαρμογή της οδηγίας 91/692/ΕΟΚ του Συμβουλίου) (3). (2) Η έκθεση για την εφαρμογή της οδηγίας 91/689/ΕΟΚ πρέπει να συνταχθεί με βάση το ερωτηματολόγιο που έχει καθιερωθεί με την απόφαση 97/622/ΕΚ της Επιτροπής, της 27ης Μαΐου 1997, όσον αφορά τα ερωτηματολόγια για τις εκθέσεις των κρατών μελών σχετικά με την εφαρμογή ορισμένων οδηγιών στον τομέα των αποβλήτων (εφαρμογή της οδηγίας 91/692/ΕΟΚ του Συμβουλίου) (4). (3) Ο κανονισμός (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων (5), θεσπίζει το πλαίσιο παραγωγής κοινοτικών στατιστικών όσον αφορά την παραγωγή, την ανάκτηση και τη διάθεση αποβλήτων. (4) Η ανασκόπηση των υποχρεώσεων αναφοράς των δεδομένων που αφορούν τα απόβλητα στην κοινοτική νομοθεσία έδειξε ότι οι υποχρεώσεις αναφοράς ορισμένων δεδομένων που καθορίζονται στις αποφάσεις 94/741/ΕΚ και 97/622/ΕΚ καλύπτονται επίσης από τον κανονισμό (ΕΚ) αριθ. 2150/2002 ή από τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (6). (5) Για να αποφευχθούν οι αλληλεπικαλύψεις και οι άσκοπες διοικητικές απαιτήσεις, οι υποχρεώσεις αναφοράς για τα «επικίνδυνα απόβλητα» και τα «λοιπά απόβλητα» πρέπει να διαγραφούν από την απόφαση 94/741/ΕΚ. Επίσης, ο όρος «οικιακά απορρίμματα» πρέπει να αντικατασταθεί από τον όρο «οικιακά και παρόμοια απορρίμματα», έτσι ώστε η οδηγία 94/741/ΕΚ να συμβαδίζει με τον κανονισμό (ΕΚ) αριθ. 2150/2002. (6) Ομοίως, η υποχρέωση αναφοράς για τα επικίνδυνα απόβλητα πρέπει να διαγραφεί από την απόφαση 97/622/ΕΚ. (7) Οι αποφάσεις 94/741/ΕΚ και 97/622/ΕΚ πρέπει να τροποποιηθούν αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 18 της οδηγίας 2006/12/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 94/741/ΕΚ τροποποιείται σύμφωνα με το παράρτημα της παρούσας απόφασης. Άρθρο 2 Η απόφαση 97/622/ΕΚ τροποποιείται σύμφωνα με το παράρτημα της παρούσας απόφασης. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 6 Μαρτίου 2007.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
486
3641
2090
1158
525

EuroVoc IDs (Expanded): 2825
486
3641
2090
1158
525

Dataset Source: meu

Split: train